*****

ΚΑΝΟΝΙΣΜΟΣ (ΕΟΚ) αριθ. 3038/89 ΤΗΣ ΕΠΙΤΡΟΠΗΣ

της 9ης Οκτωβρίου 1989

περί λεπτομερειών εφαρμογής του ειδικού καθεστώτος εισαγωγής στο Ηνωμένο Βασίλειο βουτύρου Νέας Ζηλανδίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης του 1972, και ιδίως το άρθρο 5 παράγραφος 2 του πρωτοκόλλου 18,

τον κανονισμό (ΕΟΚ) αριθ. 2967/89 του Συμβουλίου της 25ης Σεπτεμβρίου 1989 για την εξακολούθηση των εισαγωγών βουτύρου Νέας Ζηλανδίας στο Ηνωμένο Βασίλειο με ειδικούς όρους (1), και ιδίως το άρθρο 8,

Εκτιμώντας:

ότι θα ήταν σκόπιμο να προβλεφθούν λεπτομέρειες εφαρμογής, ιδίως όσον αφορά τον έλεγχο της καταγωγής και του προορισμού του βουτύρου καθώς και τις ανακοινώσεις που πρέπει να γίνονται από το Ηνωμένο Βασίλειο· ότι η ειδική εισφορά που πληρώθηκε στα πλαίσια του προσωρινού καθεστώτος που προβλέπεται από τον κανονισμό (ΕΟΚ) αριθ. 3667/83 του Συμβουλίου (2), όπως τροποποιήθηκε τελευταία από τον κανονισμό (ΕΟΚ) αριθ. 2331/89 (3), ήταν μεγαλύτερη από εκείνη που καθορίστηκε για το οριστικό καθεστώς και, κατά συνέπεια, οι ενδιαφερόμενοι μπορούν να πληρωθούν· ότι θα πρέπει να καταργηθεί ο κανονισμός (ΕΟΚ) αριθ. 3694/83 της Επιτροπής (4)·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Το πιστοποιητικό που αναφέρεται στο άρθρο 4 του κανονισμού (ΕΟΚ) αριθ. 2967/89:

α) είναι πιστοποιητικό αριθμημένο που εκδίδεται από τις αρμόδιες αρχές της Νέας Ζηλανδίας·

β) ανταποκρίνεται στους συμπληρωματικούς όρους που έχει καθορίσει το Ηνωμένο Βασίλειο προς εξασφάλιση της ταυτότητας του σχετικού βουτύρου και της ακρίβειας των στοιχείων που αναφέρει και

γ) υποβάλλεται στις αρχές του Ηνωμένου Βασιλείου τη στιγμή αποδοχής της διασαφήσεως εισαγωγής.

2. Για να εξασφαλιστεί η τήρηση της ελάχιστης καθοριζόμενης ηλικίας του βουτύρου κατά την ημερομηνία αποδοχής της διασαφήσεως εισαγωγής, το πιστοποιητικό αναφέρει την ημερομηνία παρασκευής του εν λόγω βουτύρου.

3. Το Ηνωμένο Βασίλειο ανακοινώνει στην Επιτροπή τα μέτρα που έλαβε σύμφωνα με την παράγραφο 1 στοιχείο β).

Άρθρο 2

1. Όσον αφορά τον έλεγχο των οριακών ποσοτήτων, που αναφέρονται στο άρθρο 2 παράγραφος 1 του κανονισμού (ΕΟΚ) αριθ. 2967/89, λαμβάνονται υπόψη όλες οι ποσότητες για τις οποίες, κατά την εν λόγω περίοδο, έχουν γίνει δεκτές οι διασαφήσεις εισαγωγής.

2. Σε περίπτωση αλλαγής του ποσού της ειδικής εισφοράς που εκφράζεται σε Ecu ή σε εθνικό νόμισμα, το ποσοστό που λαμβάνεται υπόψη είναι το εφαρμοζόμενο την ημέρα της αποδοχής της διασαφήσεως εισαγωγής.

Άρθρο 3

1. Το βούτυρο Νέας Ζηλανδίας που εισάγεται στο Ηνωμένο Βασίλειο δυνάμει του κανονισμού (ΕΟΚ) αριθ. 2967/89 φέρει την ένδειξη καταγωγής του εκ της Νέας Ζηλανδίας καθ' όλα τα στάδια της εμπορίας στο Ηνωμένο Βασίλειο.

2. Εντούτοις, όταν το βούτυρο Νέας Ζηλανδίας αναμειγνύεται με βούτυρο της Κοινότητας που προορίζεται για την άμεση κατανάλωση, η διάταξη της παραγράφου 1 εφαρμόζεται μόνο μέχρι το στάδιο της συσκευασίας σε μικρά πακέτα.

3. Το Ηνωμένο Βασίλειο λαμβάνει τα αναγκαία μέτρα για να εξασφαλιστεί ότι:

α) το βούτυρο Νέας Ζηλανδίας που εισάγεται δυνάμει του κανονισμού (ΕΟΚ) αριθ. 2967/89 δεν εξέρχεται του εδάφους του Ηνωμένου Βασιλείου και

β) μετά από αίτηση των ενδιαφερομένων, η διαφορά μεταξύ της εισφοράς που καθορίστηκε στο άρθρο 3 παράγραφος 1 του κανονισμού (ΕΟΚ) αριθ. 3667/83 και εκείνης που καθορίστηκε στο άρθρο 3 παράγραφος 1 του κανονισμού (ΕΟΚ) αριθ. 2967/89, πληρώνεται για τις ποσότητες που προβλέπονται στο άρθρο 2 παράγραφος 1 του κανονισμού (ΕΟΚ) αριθ. 3667/83 για τις οποίες έγιναν δεκτές οι διασαφήσεις εισαγωγής μεταξύ 1ης Ιανουαρίου και 30ής Σεπτεμβρίου 1989.

Το Ηνωμένο Βασίλειο ανακοινώνει στην Επιτροπή τα μέτρα λαμβάνει επί του εν λόγω θέματος.

Άρθρο 4

Για το βούτυρο που προορίζεται να τύχει ή έχει τύχει του ειδικού καθεστώτος εισαγωγής που προβλέπεται στον κανονισμό (ΕΟΚ) αριθ. 2967/89, το Ηνωμένο Βασίλειο ανακοινώνει στην Επιτροπή, το αργότερο στο τέλος κάθε εβδομάδας:

α) τις αφιχθείσες ποσότητες στο Ηνωμένο Βασίλειο κατά τη διάρκεια της προηγούμενης εβδομάδας:

- για τις οποίες έχουν γίνει δεκτές οι διασαφήσεις εισαγωγής,

- για τις οποίες οι διασαφήσεις εισαγωγής δεν έχουν ακόμη γίνει δεκτές·

β) τις αποθεματοποιημένες ποσότητες στο Ηνωμένο Βασίλειο που είναι γνωστές κατά την πιο πρόσφατη ημερομηνία:

- για τις οποίες έχουν γίνει δεκτές οι διασαφήσεις εισαγωγής,

- για τις οποίες οι διασαφήσεις εισαγωγής δεν έχουν ακόμη γίνει δεκτές·

γ) τις ποσότητες που έχουν πωληθεί στη βρετανική αγορά την προηγούμενη εβδομάδα:

- που προορίζονται για άμεση κατανάλωση,

- που αναμειγνύονται με κοινοτικό βούτυρο που προορίζεται για άμεση κατανάλωση,

- που προορίζονται για άλλες χρήσεις·

δ) τις συσσωρευθείσες ποσότητες από 1ης Ιανουαρίου κάθε έτους που είναι γνωστές κατά την πιο πρόσφατη ημερομηνία:

- για τις οποίες έχουν γίνει δεκτές οι διασαφήσεις εισαγωγής,

- για τις οποίες οι διασαφήσεις εισαγωγής δεν έχουν ακόμη γίνει δεκτές,

- που έχουν πωληθεί στη βρετανική αγορά και αναφέρονται στο στοιχείο γ)·

ε) τις ποσότητες που ευρίσκονται υπό μεταφορά μεταξύ Νέας Ζηλανδίας και Ηνωμένου Βασιλείου, με ένδειξη της ημερομηνίας άφιξής τους·

στ) τις εφαρμοζόμενες τιμές κατά το στάδιο της πρώτης πώλησης.

Άρθρο 5

Ο κανονισμός (ΕΟΚ) αριθ. 3694/83 καταργείται.

Άρθρο 6

Ο παρών κανονισμός αρχίζει να ισχύει από την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Οκτωβρίου 1989.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 9 Οκτωβρίου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 281 της 30. 9. 1989, σ. 114.

(2) ΕΕ αριθ. L 366 της 28. 12. 1983, σ. 16.

(3) ΕΕ αριθ. L 220 της 29. 7. 1989, σ. 75.

(4) ΕΕ αριθ. L 368 της 29. 12. 1983, σ. 32.